Document ID: 32002L0016

Id-Direttiva tal-Kummissjoni 2002/16/KE
ta' l-20 ta' Frar 2002
dwar l-użu ta' ċerti derivattivi epossidiċi f'materjali u oġġetti maħsuba biex jiġu f'kuntatt ma' oġġetti ta' l-ikel
(Test b' relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/109/KEE tat- 21 ta' Diċembru 1988 dwar l-approssimazzjoni tal-liġijiet ta' l-Istati Membri dwar materjali u oġġetti maħsuba biex jiġu f'kuntatt ma' oġġetti ta' l-ikel [1], u b'mod partikolari Artikolu 3 tiegħu,
Wara li kkonsultat lill-Kumitat Xjentifiku dwar l-Ikel,
Billi:
(1) L-użu u/jew l-preżenza ta' 2,2-bis(4-hydroxyphenyl)propane bis(2,3-epoxypropyl) etere ("BADGE"), b is(hydroxyphenyl)methane bis(2,3-epoxypropyl) etere ("BFDGE") u etere novolac glycidyl ("NOGE") f'materjali u oġġetti intiżi biex jiġu f'kuntatt ma' oġġetti ta' l-ikel wassal għall-mistoqsija dwar is-sigurtà tagħhom, l-aktar meta dawn jintużaw bħala addittivi.
(2) Ir-riżultati mit-testijiet urew livelli sinifikanti ta' dawn is-sustanzi u ċerti derivattivi tagħhom f'ċerti prodotti ta' l-ikel.
(3) Il-Kumitat Xjentifiku dwar l-Ikel ta l-opinjoni li ċertu limitu speċifiku ta' migrazzjoni għall-BADGE u wħud mid-derivattivi tagħha jista' jiġi estiż għal tlitt snin oħra sakemm tiġi sottomessa għal evalwazzjoni aktar data tossiloġika.
(4) Aċċettazzjoni ta' l-użu u/jew il-preżenza ta' BADGE tista' għalhekk tiġi estiża proviżorjament.
(5) Il-Kumitat Xjentifiku dwar l-Ikel eżamina l-fatti magħrufa fuq BADGE, li huma simili ħafna għall-informazzjoni korrispondenti miksuba għal BADGE.
(6) Aċċettazzjoni ta' l-użu u/jew il-preżenza ta' BFDGE u wħud mid-derivattivi tagħha tista' għalhekk titkompla wkoll sakemm tiġi sottomessa u evalwata aktar data tossikoloġika, taħt ċerti kondizzjonijiet.
(7) Il-Kumitat Xjentifiku dwar l-Ikel iddikjara li, fin-nuqqas ta' informazzjoni dwar l-esponiment potenzjali u l-profil tossikoloġiku ta' komponenti NOGE b'aktar minn żewġ ċirki aromatiċi u d-derivattivi tagħhom, m'huwiex f'qaghda li jikkalkula is-sigurta‘ ta' l-użu u/jew il-preżenza ta' prodotti korrispondenti. Il-Kumitat huwa għalhekk ta l-opinjoni li bħalissa m'hux f'loku li jintuża NOGE bħala adittiv f'materjali u oġġetti intiżi biex jiġu f'kuntatt ma' oġġetti ta' l-ikel minħabba t-tendenza tiegħu li jersaq f'din l-applikazzjoni.
(8) L-użu u/jew il-preżenza ta' komponenti NOGE b'aktar minn żewġ ċirki aromatiċi u d-derivattivi f'materjali u oġġetti plastiċi, kisjiet u adeżivi intiżi biex jiġu f'kuntatt ma' oġġetti ta' l-ikel għandhom ikunu regolati bl-istabbiliment ta' limitu strett, li għandu, fil-prattika, proviżorjament jeskludi l-użu tagħhom bħala addittivi. Dan il-limitu proviżorju għandu japplika sakemm tiġi sottomessa informazzjoni suffiċjenti għal valutazzjoni xjentifika aktar kompleta, skond Artikolu 5(7) tal-Ftehim dwar l-Applikazzjoni ta' Miżuri Sanitarji u Fitosanitarji ta' l-Organizazzjoni Dinjija Tal-Kummerċ, u l-iżvilupp ta' metodi suffiċjenti għall-istabbiliment tal-livelli tagħhom f'oġġetti ta' l-ikel.
(9) L-użu u/jew il-preżenza ta' NOGE u BFDGE bħala sustanzi bażiċi għall-preparazzjoni ta' kisjiet speċjali wżati biex jiksu l-uċuħ ta' kontenituri kbar ħafna għandu provviżorjament jitħalla jkompli, sakemm tiġi sottomessa aktar informazzjoni teknika. Il-proporzjon tal-wiċċ tal-volum kbir ħafna ta' dawn il-kontenituri, l-użu ripetut matul il-ħajja twila ħafna tagħhom li tnaqqas it-trasferiment, u l-kuntatt ma' oġġetti ta' l-ikel f'temperatura fl-atmosfera tal-post, fil-maġġoranza ta' l-applikazzjonijiet jissuġġerixxi li m'huwiex meħtieġ li jiġi stabbilit limitu ta' ċaqliq għal NOGE u BFDGE f'kontenituri minn dawn.
(10) L-Istati Membri li għadhom ma awtorizzawx l-użu u/jew il-preżenza ta' BADGE u/jew BFDGE u/jew NOGE f'materjali u oġġetti intiżi biex jiġu f'kuntatt ma' oġġetti ta' l-ikel għandhom ikunu jistgħu iżommu il-projbizzjoni tagħhom.
(11) L-użu u/jew il-preżenza ta' BADGE, BFDGE u NOGE f'materjali u oġġetti tal-plastik, kisjiet ta'wċuħ, bħal verniċ, ġapan u żebgħa, kif ukoll adeżivi, għandhom ikunu rregolati fuq livell Komunitarju sabiex jevitaw riskji għas-saħħa tal-bniedem u xkiel għall-moviment ħieles ta' l-oġġetti.
(12) L-iżbalji ikkaġunati mill-preżenza ta' sustanzi kimiċi oħrajn jistgħu jiġru waqt l-analiżi. Huma għalhekk meħtieġa metodi ta' analiżi għall-verifika korretta ta' konformità mar-restrizzjoniet elenkati fid- Direttiva.
(13) Għandu jiġi stabbilit perjodu tranżitorju dwar materjali u oġġetti li jinġiebu f'kuntatt ma' oġġetti ta' l-ikel qabel jagħlaq iż-żmien għall-implementazzjoni ta' din id-Direttiva.
(14) Dan il-perjodu tranżitorju għandu jqis ukoll il-kondizzjoniet meħtieġa mid-Direttiva 2000/13/KE tal-Parlament Ewropew u tal-Kunsill tal-20 ta' Marzu 2000 dwar l-approximazzjoni tal-liġijiet tal-Istati Membri dwar l-ittikjettjar, il-preżentazzjoni u r-riklamar ta' oġġetti ta' l-ikel [2], kif amendata bid-Direttiva tal-Kummissjoni Nru 2001/101/KE [3].
(15) Minħabba r-rekwiżiti tekniċi ġodda, id-Direttiva tal-Kummissjoni 2001/61/KE tat-8 ta' Awissu 2001 dwar l-użu ta' ċerti derivattivi epossidiċi f'materjali u oġġetti intiżi li jiġu f'kuntatt ma' oggetti ta' l-ikel [4] għandhom jiġu revokati għal raġunijiet ta' ċarezza.
(16) Il-miżuri stabbiliti f'din id-Direttiva huma skond l-opinjoni tal-Kumitat Permanenti dwar l-oġġetti ta' l-ikel,
ADOTTAT DIN ID-DIRETTIVA:
Artikolu 1
1. Din id-Direttiva tapplika għal materjali u oġġetti li, fl-istat finali tal-prodott, huma intiżi li jiġu jew li jkunu f'kuntatt ma' oggetti ta' l-ikel u huma intiżi għal dan l-iskop u li huma maħduma b'dawn is-sustanzi li ġejjin, jew li fihom waħda jew iżjed minnhom:
(a) 2,2-bis(4-hydroxyphenyl)propane bis(2,3-epoxypropyl) etere (hawnhekk iżjed 'il quddiem ‘BADGE’), u wħud mid-derivattivi tagħha;
(b) bis(hydroxyphenyl)metanu bis(2,3-epoxypropyl) etere (hawnhekk iżjed 'il quddiem ‘BFDGE’), u wħud mid-derivattivi tagħhom;
(ċ) etere novolac glycidyl oħrajn (hawnhekk iżjed 'il quddiem ‘NOGE’),), u wħud mid-derivattivi tagħhom;
Għall-iskop ta' din id-Direttiva, "materjali u oġġetti" huma:
(a) materjali u oġġetti magħmula minn kull tip ta' plastik;
(b) materjali u oġġetti mgħottija b' xi kisja ta' l-uċuħ;
(ċ) adeżivi.
2. Din id-Direttiva ma tapplikax għall-kontenituri jew tankijiet ta' ħażna ta' kapaċità akbar minn 10000 litri u għal katusi li jappartjenu lilhom jew li huma mwaħħla magħhom, miksija minn kisjiet speċjali msejħa "kisjiet b'saħħithom".
Artikolu 2
Il-materjali u oġġetti msemmija f'Artikolu 1(1) m'għandhomx jerħu s-sostanzi elenkati f'Anness I fi kwantità li teċċedi il-limitu mniżżel f'dak l-Anness.
L-użu u/jew preżenza ta' BADGE fil-manifattura ta' dawk il-materjali u oġġetti jistgħu jitkomplew biss sal-31 ta' Diċembru 2004.
Artikolu 3
Il-materjali u oġġetti msemmija f'Artikolu 1(1) m'għandhomx jerħu is-sostanzi elenkati f'Anness II fi kwantità li, meta miżjuda mas-somma ta' BADGE u d-derivattivi tiegħu elenkati f'Anness I, jeċċedi l-limitu mniżżel f'Anness II.
L-użu u/jew il-preżenza ta' BADGE fil-manifattura ta' dawk il-materjali u oġġetti jistgħu jitkomplew biss sal-31 ta' Diċembru 2004.
Artikolu 4
Mill-1 ta' Marzu 2003, il-kwantità ta' komponenti NOGE b'aktar minn żewg ċirki aromatiċi u għall-anqas grupp epossidu wieħed kif ukoll id-derivattivi tagħhom li fihom funzjonijiet ta' chlorohydrin u li għandhom massa molekulari ta' inqas minn 1000dalton m'għandhomx ikunu preżenti fil-materjali u fl-oġġetti msemmija f'Artikolu 1(1) fil-limitu ta' dixxerniment ta' 0,2 mg/6 dm2, inkluża t-tolleranza analitika.
Għall-finijiet ta' din id-Direttiva, il-limitu ta' dixxerniment speċifikat fl-ewwel paragrafu għandu jiġi verifikat minn metodu kkonfermat ta' analiżi. Jekk dan il-metodu ma jeżistix, metodu analatiku b'karatteristiċi xierqa ta' kif jiffunzjonaw jista' jintuża, sakemm ma jiġix żviluppat xi metodu kkonfermat.
L-użu u/jew presenza ta' NOGE fil-manifattura ta' dawk il-materjali u oġġetti jistgħu jissoktaw biss sal-31 ta' Diċembru 2004.
Artikolu 5
Il-kondizzjoniet meħtieġa minn din id-Direttiva m'għandhomx japplikaw għal materjali u oġġetti mgħottija minn kisjiet ta' l-uċuħ u adeżivi, msemmija fil-punti (b) u (ċ) tat-tieni subparagrafu ta' Artikolu 1(1), li jinġiebu f'kuntatt ma' oggetti ta' l-ikel qabel l-1 ta' Marzu 2003. Dawn il-materjali u oġġetti jistgħu jkomplu jitqiegħdu fuq is-suq, sakemm id-data tal-mili tidher fuq il-materjali u l-oġġetti, skond il-kondizzjoniet meħtieġa mid-Direttiva 2000/13/KE.
Artikolu 6
Id-Direttiva 2001/61/KE hija hawnhekk revokata.
Ir-referenzi għad-Direttiva rrevokata għandhom jitqiesu bħala referenzi għal din id-Direttiva u moqrija skond it-tabella ta' korrelazzjoni li tinsab f'Anness III.
Artikolu 7
L-Istati Membri għandhom jdaħħlu fis-seħħ il-liġijiet, regolamenti u dispożizzjonijiet amministrattivi meħtieġa sabiex jikkonformaw ma' din id-Direttiva sa mhux aktar mit-28 ta' Frar 2003. Huma għandhom jinformaw lill-Kummissjoni dwar dan immedjatament.
Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandha tiġi mehmuża magħhom xi referenza bħal din fl-okkażjoni tal-pubblikazzjoni tagħhom. L-Istati Membri għandhom jistabbilixxu kif għanda issir din ir-referenza.
Artikolu 8
Din id-Direttiva tidħol fis-seħħ fl-20 jum wara l-pubblikazzjoni fil-Ġurnal Uffiċjali tal-Komunitajiet Ewropej.
Artikolu 9
Din id-Direttiva hija ndirizzata lill-Istati Membri.
Magħmula fi Brussel, fl-20 ta' Frar 2002.

Labels: 1
17
16
7
3
0